CELEX: 62019CN0062
Language: el
Date: 2019-01-29 00:00:00
Title: Υπόθεση C-62/19: Αίτηση προδικαστικής αποφάσεως την οποία υπέβαλε το Tribunalul București (Ρουμανία) στις 29 Ιανουαρίου 2019 — Star Taxi App SRL κατά Unitatea Administrativ Teritorială Municipiul București prin Primar General, Consiliul General al Municipiului București

13.5.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 164/14
            
         
      Αίτηση προδικαστικής αποφάσεως την οποία υπέβαλε το Tribunalul București (Ρουμανία) στις 29 Ιανουαρίου 2019 — Star Taxi App SRL κατά Unitatea Administrativ Teritorială Municipiul București prin Primar General, Consiliul General al Municipiului București
      (Υπόθεση C-62/19)
      (2019/C 164/16)
      Γλώσσα διαδικασίας: η ρουμανική
      
         Αιτούν δικαστήριο
      
      Tribunalul București
      
         Διάδικοι στην υπόθεση της κύριας δίκης
      
      
         Προσφεύγουσα: Star Taxi App SRL
      
         Καθών: Unitatea Administrativ Teritorială Municipiul București prin Primar General, Consiliul General al Municipiului București
      
         Προδικαστικά ερωτήματα
      
      
                  1)
               
               
                  Έχουν οι διατάξεις της οδηγίας 98/34/ΕΚ (1) (άρθρο 1, σημείο 2), όπως τροποποιήθηκε με την οδηγία 98/48/ΕΚ (2), και της οδηγίας 2000/31/ΕΚ (3) (άρθρο 2, στοιχείο α'), κατά τις οποίες υπηρεσία της κοινωνίας της πληροφορίας είναι «υπηρεσία που […] παρέχεται έναντι αμοιβής, με ηλεκτρονικά μέσα εξ αποστάσεως και κατόπιν προσωπικής επιλογής ενός αποδέκτη υπηρεσιών», την έννοια ότι δραστηριότητα, όπως αυτή που ασκεί η Star Taxi App SRL (ήτοι υπηρεσία που συνίσταται στην απευθείας σύνδεση, μέσω ηλεκτρονικής εφαρμογής, των πελατών ταξί με τους οδηγούς ταξί), πρέπει να θεωρηθεί ειδική υπηρεσία της κοινωνίας της πληροφορίας και της συνεργατικής οικονομίας (δεδομένου ότι η Star Taxi App SRL δεν πληροί τα κριτήρια που απαιτούνται για να χαρακτηριστεί μεταφορέας, τα οποία αναφέρονται από το Δικαστήριο στη σκέψη 39 της απόφασης C-434/15, σχετικά με την Uber);
               
            
                  2)
               
               
                  Σε περίπτωση που [η εφαρμογή της] Star Taxi App SRL θεωρηθεί υπηρεσία της κοινωνίας της πληροφορίας, συνεπάγονται οι διατάξεις του άρθρου 4 της οδηγίας 2000/31/ΕΚ, των άρθρων 9, 10 και 16 της οδηγίας 2006/123/ΕΚ (4), καθώς και του άρθρου 56 ΣΛΕΕ την εφαρμογή της αρχής της ελεύθερης παροχής υπηρεσιών στη δραστηριότητα της Star Taxi App SRL; Σε περίπτωση καταφατικής απάντησης, αντιτίθενται οι διατάξεις αυτές σε ρύθμιση, όπως αυτή που περιέχεται στα άρθρα I, II, III, IV και V της υπ’ αριθ. 626/19.12.2017 Hotărârea Consiliului General al Municipiului București απόφασης (απόφαση του Γενικού Συμβουλίου του Δήμου Βουκουρεστίου, στο εξής: απόφαση HCGMB), που τροποποιεί και συμπληρώνει την υπ’ αριθ. 178/2008 HCGMB απόφαση, για την έγκριση του κανονισμού-πλαισίου, των προδιαγραφών και της σύμβασης παραχώρησης της κατ’ ανάθεση διαχείρισης σχετικά με τους σκοπούς οργάνωσης και εκτέλεσης της υπηρεσίας δημόσιας τοπικής μεταφοράς με ταξί;
               
            
                  3)
               
               
                  Σε περίπτωση που η οδηγία 2000/31/ΕΚ εφαρμόζεται στην υπηρεσία που παρέχει η Star Taxi App SRL, αποτελούν οι περιορισμοί που επιβάλλει κράτος μέλος στην ελεύθερη παροχή μιας ηλεκτρονικής υπηρεσίας, εξαρτώντας την παροχή της υπηρεσίας αυτής από την υποχρέωση κατοχής άδειας, έγκυρα μέτρα κατά παρέκκλιση του άρθρου 3, παράγραφος 2, της οδηγίας 2000/31/EK, δυνάμει του άρθρου 3, παράγραφος 4, της ίδιας οδηγίας;
               
            
                  4)
               
               
                  Αντιτίθενται οι διατάξεις του άρθρου 5 της οδηγίας 2015/1535 (5) στη θέσπιση, χωρίς προηγούμενη κοινοποίηση στην Ευρωπαϊκή Επιτροπή, ρύθμισης, όπως αυτή που περιέχεται στα άρθρα I, II, III, IV και V της υπ’ αριθ. 626/19.12.2017 HCGMB απόφασης, που τροποποιεί και συμπληρώνει την υπ’ αριθ. 178/2008 HCGMB απόφαση, για την έγκριση του κανονισμού-πλαισίου, των προδιαγραφών και της σύμβασης παραχώρησης της κατ’ ανάθεση διαχείρισης σχετικά με τους σκοπούς οργάνωσης και εκτέλεσης της υπηρεσίας δημόσιας τοπικής μεταφοράς με ταξί;
               
            
         (1)  Οδηγία 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών (ΕΕ 1998, L 204, σ. 37).
      
         (2)  Οδηγία 98/48/ΕΚ του Ευρωπαϊκού Κοινοβουλίου και του Συμβουλίου της 20ής Ιουλίου 1998 για την τροποποίηση της οδηγίας 98/34/ΕΚ για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών (ΕΕ 1998, L 217, σ. 18).
      
         (3)  Οδηγία 2000/31/ΕΚ του Ευρωπαϊκού Κοινοβουλίου και του Συμβουλίου, της 8ης Ιουνίου 2000, για ορισμένες νομικές πτυχές των υπηρεσιών της κοινωνίας της πληροφορίας, ιδίως του ηλεκτρονικού εμπορίου, στην εσωτερική αγορά αγορά (οδηγία για το ηλεκτρονικό εμπόριο) (ΕΕ 2000, L 178, σ. 1).
      
         (4)  Οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά (ΕΕ 2006 L 376, σ. 36).
      
         (5)  Οδηγία (ΕΕ) 2015/1535 του Ευρωπαϊκού Κοινοβουλίου και του Συμβουλίου, της 9ης Σεπτεμβρίου 2015, για την καθιέρωση μιας διαδικασίας πληροφόρησης στον τομέα των τεχνικών προδιαγραφών και κανόνων σχετικά με τις υπηρεσίες της κοινωνίας των πληροφοριών (κωδικοποιημένο κείμενο) (ΕΕ 2015, L 241, σ. 1).